Прилог 3

**УПУТСТВО ЗА ДЕЖУРНЕ НАСТАВНИКЕ**

У припремној фази, пре завршног испита, дежурни наставници су дужни да у својој матичној школи:

* Потпишу и преузму решење[[1]](#footnote-2) о именовању за дежурног наставника са распоредом (назив и адреса школе или другог простора у којем ће дежурати);
* Преузму копију Стручног упутства и детаљно се упознају са његовим садржајем (нарочито Прилогом 3) пре доласка на дежурство.

Председник школске комисије распоређује дежурне наставнике у просторије у којима се одвија испит, тако да најмање један додатни дежурни наставник дежура испред просторије или у просторији у којој се полаже испит, како би био на располагању у случају потребе да се позове председник школске комисије, отпрати ученик до тоалета и сл.

На дан спровођења завршног испита у школи у којој су распоређени дежурни наставници су дужни да:

* Дођу у школу у коју су распоређени најкасније до 9:00 часова;
* Понесу свој примерак Стручног упутства(Прилог 3 и одговарајуће Смернице (прилог 11 или 12) уколико дежурају на завршном испиту за ученике којима је потребна додатна образовна подршка, односно за одрасле);
* Предају школској комисији копију решења које су добили у својој школи, а којим су распоређени за дежурство;
* Преузму материјал за дежурство на испиту: Јединствени списак ученика (Образац 1), велике и мале коверте, идентификационе картице и по један Записник о току полагања завршног испита за сваку просторију у којој се одржава испит (Образац 7, 7а и 7б);
* Са испитним материјалом буду на одговарајућем месту за дежурство у 9:15 часова;
* Евидентирају присутне ученике на Јединственом списку ученика (Образац 1);
* Прегледају ђачке књижице ученика и провере да ли имају оверене фотографије и уписан идентификациони број ученика;
* Провере да ли ученици имају прописан прибор (за српски, односно матерњи језик и комбиновани тест – графитна и плава хемијска оловка и гумица; за математику – графитна и плава хемијска оловка, гумица, лењир, троугао и шестар) и поделе им резервне хемијске оловке уколико је то потребно;
* Постарају се да ученици одложе на место које је за то предвиђено своје торбе, искључене мобилне телефоне, дигитроне и друга техничка помагала, пернице, белешке, папире, храну и сл, осим воде/освежавајућег напитка;
* Поделе ученицима по једну велику и малу коверту и по две идентификационе картице са печатом школе;
* Потпишу одмах по једну идентификациону картицу ученика. Ту картицу ученици затим стављају у мали коверат, лепе мали коверат и стављају га у велики коверат. Велики коверат остаје код ученика на клупи до завршетка испита.

Један од дежурних наставника објашњава ученицима процедуру на испиту, тако да сви чују сва упутства. Ученицима треба јасно објаснити да:

* Не пишу своје податке на тесту ни ковертама, већ да само попуне идентификационе картице (назив предмета који полажу, име, име родитеља односно старатеља и презиме, идентификациони број, назив основне школе и место где се она налази);
* Испит траје два сата, што значи да имају довољно времена, да не треба да журе и да најпре пажљиво прочитају упутство на тесту;
* Препоручљиво је да одговоре прво пишу графитном оловком (што није обавезно), а тек на крају плавом хемијском оловком. Ово је важно јер се одговори написани графитном оловком, као ни преправљани одговори написани хемијском оловком, неће признавати при бодовању;
* Препоручљиво је да прво ураде задатке које знају;
* Не смеју имати никакав прибор осим прописаног и да се за време испита морају понашати дисциплиновано (да не ометају једни друге, да не преписују, да се не консултују, јер ће у супротном бити удаљени са испита);
* Да по завршетку рада, када желе да предају свој тест, позову дежурног наставника подизањем руке и да након предаје теста напусте простор тако да не ремете рад других ученика;
* Испит се завршава у 12:00 часова, а ученици не смеју напуштати просторију у којој се полаже испит првих 45 минута испита, као ни последњих 15 минута;
* Могу да постављају питања пре него што испит почне уз напомену да касније неће бити додатних објашњења.

Потребан број дежурних наставника преузима тестове од председника школске комисије и потписом потврђује број примљених тестова (Образац 6, 6а и 6б). Дежурни наставници су затим дужни да:

* Отворе пакете са тестовима и поделе тестове ученицима;
* Обавесте супервизора уколико је у пакету мањи или већи број тестова од предвиђеног;
* У 10:00 часова званично означе почетак испита;
* Све време трајања испита буду на свом месту дежурства како би пратили и обезбедили регуларност тока испита. Дежурни наставници не смеју напуштати дежурство током испита, а уколико се укаже потреба да се позове председник школске комисије или да се ученик отпрати до тоалета, за то ће бити задужен резервни дежурни наставник у просторији у којој се полаже испит, односно дежурни наставник чије место је испред просторије;
* Не праве никакве интервенције на тестовима ученика које су у супротности са овим упутством и упутством које се налази на првој страни теста;
* Не разговарају међусобно, не користе мобилне телефоне, нити на било који други начин ометају ученике у решавању теста. Председник школске комисије може бити присутан у просторији у којој се полаже испит и удаљити дежурног наставника са испита уколико се не понаша у складу са Стручним упутством;
* Опомену ученика уколико током полагања испита уоче непримерено понашање. Ученике треба обавестити да удаљавање са теста подразумева да ће ученик на том тесту имати нула бодова. Уколико ученик и након опомене настави са непримереним понашањем, дужни су да позову председника школске комисије. Председник школске комисије удаљава ученика са испита уколико и након његове опомене ученик настави са непримереним понашањем. Ученик се не сме удаљити са испита без обављеног претходног поступка, а све интервенције се обавезно бележе у Записнику о току полагања завршног испита (Образац 7, 7а и 7б);
* Траже од ученика који раније предају тест да још једном провере да ли су све одговоре написали хемијском оловком и да то ураде, ако нису;
* Пола сата пре завршетка испита обавесте ученике о преосталом времену и подсете их да све одговоре морају да напишу хемијском оловком;
* 15 минута пре завршетка испита поново обавесте ученике о преосталом времену, подсете их да све одговоре морају да напишу хемијском оловком и да до краја испита више не могу да напуштају просторију;
* По истеку времена предвиђеног за рад, приђу сваком ученику, прегледају да ли на тесту или ковертама има неких знакова и обавесте о томе школску комисију;
* Ставе тестове ученика који су завршили са радом у велике коверте и потпишу другу идентификациону картицу која остаје код ученика као доказ да је радио тест;
* Предају председнику школске комисије велике коверте, преостале празне тестове и Записник о току полагања завршног испита у који обавезно бележе сва одступања од процедуре.
1. Модел решења припрема Министарство. [↑](#footnote-ref-2)